ལོ་རྒྱུས་ནང་འཛམ་བུ་གླིང་ལེབ་མོ་མ་ཡིན་པར་ཟླུམ་པོ་ཡིན་པའི་ཚོད་དཔག་དང་པོར་བྱེད་མཁན་ནི་གྷི་རིག་གི་ལྟ་གྲུབ་སྨྲ་བ་པ་ཡི་ཐོ་གྷོ་ར་སི་ཞེས་པ་དེ་དང་ཡེ་ཤུ་སྔོན་ལོ་༥༢༠ལ་ཡིན།འོན་ཀྱང་གྷི་རིག་གི་སྙན་གྲགས་ཅན་གྱི་ལྟ་གྲུབ་སྨྲ་བ་ཨེ་རི་སི་ཀྲོ་ཀྲལ་ཞེས་པ་ཡེ་ཤུ་སྔོན་ལོ་༣༨༧ལ་བྱུང་བ་དེས་རྒྱུ་མཚན་དང་བཅས་པའི་སྒོ་ནས་འཛམ་བུ་གླིང་ཟླུམ་པོར་བསྒྲུབས་པ་རེད།སའི་གོ་ལ་ཟླུམ་པོ་ཡིན་པ་ཤེས་རྟོགས་བྱུང་ནས་ལོ་ངོ་བརྒྱ་ཕྲག་སོང་རྗེས་གཞི་ནས་དེའི་ཆེ་ཚད་ངེས་ཐུབ་པ་བྱུང་ཡོད།ཡེ་ཤུ་སྔོན་ལོ་༢༤༠ཙམ་ལ་གྷི་རིག་གི་མཁས་པ་ཨེ་ར་ཊོ་སི་ཐིན་གྱིས་ཡེ་ཤུ་སྔོན་ལོ་༢༧༦ཙམ་ལ་འཛམ་བུ་གླིང་གི་མུ་ཁྱུད་ཚད་འཇལ་ཐབས་ཤིག་རྙེད་པ་རེད།ཁོང་གིས་ཤེས་ཚོད་ལ་དབྱར་གྱི་ཉི་མ་འཛམ་གླིང་ནས་རྒྱང་ཐག་རིང་ཤོས་ཀྱི་སྐབས་ཨི་འཇིབ་ཀྱི་གྲོང་ཁྱེར་ཨེ་ལེག་ཛེན་ཌི་ཡའི་ལྷོ་ཕྱོགས་སུ་ཆགས་པའི་ས་ཡིན་ཞེས་པའི་གྲོང་ཁྱེར་དེང་གི་ཨེ་སི་ཝན་དུ་ཉིན་གུང་ཏག་ཏག་ལ་གྲིབ་མ་ཕོགས་ཀྱི་མེད་པ་དེ་རེད།དེས་གང་མཚོན་པ་རེད་ཅེ་ན་ས་ཡིན་གྲོང་ཁྱེར་དུ་ཉིན་གྱི་གུང་མོ་ཏག་ཏག་ལ་ཉི་མ་ཐད་ཀར་མགོ་སྟེང་དུ་ཡོད་ལ།འོན་ཀྱང་དུས་ཚོད་དེ་ག་རང་ལ་ཨེ་ལེག་ཛེན་ཌི་ཡའི་གྲོང་ཁྱེར་དུ་གྲིབ་མ་བྱུང་བ་དེས་གུང་གི་ཉི་མའི་གནས་བབ་ནི་ཐད་ཀར་མགོ་སྟེང་དུ་མེད་པར་ཏོག་ཙམ་ཟུར་དུ་ཡོད་པར་མཚོན།དེ་ཡང་ཐད་ཀར་མགོ་སྟེང་གི་གནས་ས་དེ་ལས་ཟུར་ཚད་བདུན་གྱི་སར་ཡོད་པ་རེད།ཁྱད་པར་དེ་ནི་ས་ཡིན་དང་ཨེ་ལེག་ཛེན་ཌི་ཡའི་བར་གྱི་འཛམ་བུ་གླིང་གི་ས་ངོས་དེ་ཟླུམ་སྒོར་ཡོད་པའི་རྐྱེན་གྱིས་ཡིན་པ་དང།ལྷོར་ཆགས་པའི་ས་ཡིན་གྲོང་ཁྱེར་དང་བྱང་དུ་ཡོད་པའི་ཨེ་ལེག་ཛེན་ཌི་ཡའི་བར་གྱི་རྒྱང་ཐག་རིང་ཐུང་ཤེས་པ་ལས་ཁོང་གིས་གྲོང་ཁྱེར་གཉིས་པོའི་བར་གྱི་ས་ངོས་གུག་ཚད་ཤེས་པ་དང།གུག་དེ་རྒྱ་བསྐྱེད་ནས་འཛམ་བུ་གླིང་ལ་སྐོར་བ་ཆ་ཚང་ཞིག་ཐེབས་ཀྱི་ཡོད་པར་བརྩིས་སུ་སྐོར་སྐབས།རྩིས་འབྲས་སུ་འཛམ་བུ་གླིང་གི་མུ་ཁྱུད་ལ་མེ་ལེ་ཉིས་ཁྲི་ལྔ་སྟོང་ཐོབ་པ་དེ་ལྟར་དུ་བདེན་པ་ཡིན།དེ་ནས་ལོ་ངོ་ཆིག་སྟོང་ཙམ་གྱི་རིང་ལ་ཁོང་གིས་རྩིས་འབྲས་དེ་ཡག་ཏུ་གཏོང་ཐུབ་མེད།འོན་ཀྱང་༡༦༨༤ལོར་ཕ་རན་སིའི་གཟའ་སྐར་རིག་པ་བ་ཇོན་པི་ཀར་༡༦༢༠ནས་༡༦༨༢གྱིས་རྟོག་ཞིབ་བྱས་པ་ཁག་ཅིག་ཁོང་འདས་རྗེས་པར་འགྲེམས་བྱས་པའི་ནང་ཁོང་གིས་ཉི་མའི་ཚབ་ཏུ་སྐར་མ་ཞིག་བདམས་ཏེ་ས་ཆ་འདྲ་མིན་ནས་སྐར་མ་དེའི་གནས་གཞི་དང་ཐད་ཀར་མགོ་སྟེང་གི་གནས་གཞི་གཉིས་བར་གྱི་རྒྱང་ཐག་ཚད་འཇལ་བྱས།རྒྱང་ཤེལ་བེད་སྤྱོད་བྱེད་པའི་ཁོང་གི་ཐབས་ལམ་འདི་ནི་གནད་ལ་ཕིགས་པ་ཡོད་པས་ཁོང་གིས་སའི་མུ་ཁྱུད་མེ་ལེ་༢༤༨༧༦དང་འཛམ་བུ་གླིང་གི་ཕྱེད་ཐིག་མེ་ལེ་༧༩༠༠ཡོད་པ་བསྟན་པ་དེ་ནི་དེང་སང་གི་ཚད་དང་ཧ་ཅང་ཉེ།ཕྱེད་ཐིག་གི་ཆེ་ཚད་ལས་འཛམ་བུ་གླིང་གི་བོངས་ཚད་ཀྱང་བརྩི་ཐུབ་པ་བྱུང༌།